**Osnovna škola**

**Medvedgrad**

**Zagreb, Strma cesta 15**

**ŠKOLSKI PROTOKOL O JAČANJU MJERA ZAŠTITE I SIGURNOSTI PRI ULAZU I IZLAZU OSOBA U ŠKOLSKU ZGRADU**

1. ULAZNA MJESTA U ŠKOLI

U OŠ Medvedgrad ima 8 ulaza u školsku zgradu od kojih su:

* glavni ulaz u školu namijenjen učenicima, roditeljima i strankama
* ulaz namijenjen prihvatu roba u školskoj kuhinji
* ulaz iz radionice domara za strojeve koji se koriste u održavanju
* četiri protupožarna ulaza – jedan na južnoj strani kod zbornice, jedan na južnoj strani kod dječjeg igrališta, jedan na sjevernoj strani kod kabineta TZK i učionice vjeronauka,jedan na južnoj strani zgrade kod dvorane
* jedan ulaz u dvoranu sa sjeverne strane zgrade

Svi ulazi se nakon propisanog ULAZA/IZLAZA učenika, djelatnika, učitelja, roditelja i stranaka ili roba zaključavaju.

2. PROTOKOL ULASKA UČENIKA U ŠKOLSKU ZGRADU

Učenici ulaze na **glavni ulaz** u školu prema svojem rasporedu nastave.

Ulaz se otvara **deset minuta** prije početka nastave i učenici ulaze u školu pod nadzorom dežurnog učitelja.

Učenici produženog boravka **koji dolaze u dežurstvo**, u školu, prije 7:50 sati, **trebaju biti na popisu** učenika koji će napraviti **učiteljica tih učenika i predati popis osoblju koje dežura na ulazu u školu u to vrijeme**. Osoblje će učenike (bez pratnje roditelja) pustiti do učionice produženog boravka gdje će ih dočekati dežurni učitelj od 7:00 nadalje.

Učenici u produženom boravku za vrijeme slobodnog organiziranog vremena izlaze na južni ulaz škole, kod igrališta, u pratnji učitelja produženog boravka. **Za vrijeme boravka učenika na dječjem igralištu, isti ulaz se zaključava.** Ukoliko učenici imaju potrebu ulaska u školsku zgradu (wc i sl.), učitelj produženog boravka dužan je otključati i ponovno zaključati navedeni ulaz te biti na ulazu dok su vrata otključana.

Učenici koji prema rasporedu nemaju prvi nastavni sat odnosno počinju s nastavom drugi školski sat (npr. 8:50 ili 14:50) ili imaju izborne predmete ili izvannastavne aktivnosti u suprotnoj smjeni, ulaze u školu 5 minuta prije početka nastave prema rasporedu na glavni ulaz Škole koji im otvara djelatnik Škole.

Učenici koji za vrijeme nastave TZK koriste vanjsko igralište izlaze u pratnji učitelja, koji nakon izlaska na igralište odnosno ponovnog ulaska u dvoranu zaključava taj izlaz.

Učenicima je zabranjeno napuštanje školske zgrade prije završetka nastave osim u specifičnim situacijama koje trebaju biti najavljene od strane roditelja pisanim putem.

3. PROTOKOL **IZLASKA UČ**ENIKA IZ ŠKOLSKE ZGRADE

Nakon završenog zadnjeg sata učenici razredne nastave izlaze u pratnji učitelja koji je izvodio nastavu zadnji sat i izlaze iz škole na glavni ulaz.

Učenici predmetne nastave nakon zadnjeg sata nastave izlaze iz škole na glavni ulaz i prema Kućnom redu Škole ne zadržavaju se nakon nastave u krugu Škole.

Učenici uključeni u Program produženog boravka izlaze iz školske zgrade u pratnji učitelja produženog boravka u dogovoreno vrijeme odlaska 15:30 odnosno 16:00 sati. Iznimno u specifičnim situacijama (odlazak liječniku, putovanje i sl.) raniji odlazak učenika treba biti pisano najavljen.

Nakon 16:00 sati roditelji dolaze na glavni ulaz škole i dežurnom djelatniku kažu ime djeteta po koje su došli te djelatnik šalje poruku učitelju produženog boravka koji upućuje dijete prema glavnom ulazu/izlazu iz škole.

4. PROTOKOG ULASKA/IZLASKA KORISNIKA SPORTSKIH PROGRAMA I OSTALIH KORISNIKA

U Škole se nakon redovne nastave provode sportski i drugi programi u sportskoj dvorani i pojedinim učionicama i prostorima Škole.

Korisnici sportskih programa u dvorani, ulaze u Školu na sjeverni ulaz kod dvorane u pratnji svojeg trenera, voditelja aktivnosti, u dogovoreno vrijeme.

Korisnici ostalih programa koji se provode u učionicama ulaze u školu isključivo na glavni ulaz u pratnji svojih trenera odnosno voditelja u vrijeme održavanja istih.

Po završetku treninga/programa voditelj ispraća korisnike iz školske zgrade na ulaz na koji su i ušli (korisnike dvorane na sjeverni ulaz kod dvorane, a korisnici ostalih programa koji se izvode u učionicama na glavni ulaz).

5. ULAZ/IZLAZ RODITELJA I OSTALIH STRANAKA U ŠKOLU

Roditelji ne ulaze s djetetom u školu.

**Svi dolasci roditelja u Školu trebaju biti uz prethodnu najavu ili na poziv od strane Škole.**

**Ulaz** u školsku zgradu **dozvoljen je roditeljima** i osobama koje roditelj ovlasti**, a koji zbog zdravstvenih osobitosti djeteta, dijete moraju dopratiti do učionice.** Ti roditelji javit će razredniku /ci razlog te će razrednik **dostaviti popis** učenika članovima dežurnih osoba na glavnom ulazu u Školu.

**Roditelji koji dolaze u školu na informacije** razredniku /ici, učitelju /ici , stručnim suradnicima i/ili ravnateljici **trebaju se istima i najaviti** najmanje jedan dan ranije (načine najavljivanja dogovaraju s razrednicima).

Učitelji/ce, razrednici, stručni suradnici i ravnateljica **najavljuju svaki dogovoreni sastanak s roditeljima na početku smjene dežurnim djelatnicima** koji dežuraju **na ulazu u školu** u smjeni kad su roditelji najavljeni. Roditelje će dočekati i uvesti u Školu učitelj koji održava informacije odnosno roditeljski sastanak.

**Sve druge stranke** koje nisu u svojstvu roditelja **moraju se identificirati osobnom iskaznicom** na ulazu u Školu gdje će se zabilježiti svrha posjeta.

6. ULAZ/IZLAZ DJELATNIKA IZ ŠKOLE

Djelatnici Škole ulaze i izlaze na glavni ulaz Škole.

Djelatnici Škole ulaze najkasnije 10 minuta prije početka rada. Dežurni učitelj, na ulazu, dolazi minimalno 15 minuta prija početka nastave.

7. ZAKLJUČAVANJE ULAZA U ŠKOLU

Svi ulazi u školu se nakon početka nastave i za vrijeme trajanja nastave zaključavaju.

Glavni ulaz u Školu može se otvoriti iznutra (sigurnosna brava), a za stranke koje dolaze postoji zvono u slučaju da djelatnik škole nije u tom trenutku prisutan na ulazu.

Ostali ulazi u školu se nakon ulaza/izlaza učenika na predviđene aktivnosti, kako je navedeno u ovom Protokolu, zaključavaju.

8. DEŽURSTVO UČITELJA NA HODNICIMA

U skladu s Kućnim redom škole na hodnicima i prostorima škole dežuraju učitelji.